“สิงคโปร์” เผยพิษโควิด-19 ฉุดยอดขายบ้าน Q1/63 วูบหนักในรอบกว่า 3 ปี
“สิงคโปร์” เผยพิษโควิด-19 ฉุดยอดขายบ้าน Q1/63 วูบหนักในรอบกว่า 3 ปี
“สิงคโปร์” เผยพิษโควิด-19 ฉุดยอดขายบ้าน Q1/63 วูบหนักในรอบกว่า 3 ปี
1 เม.ย. 2563

สำนักงานเพื่อการพัฒนาพื้นที่เขตเมืองของสิงคโปร์ เปิดเผยในวันนี้(1เม.ย.) ว่า ราคาบ้านในสิงคโปร์ร่วงลง 1.2% ในไตรมาสแรกปีนี้ ซึ่งเป็นการลดลงหนักสุดในรอบกว่า 3 ปี หรือนับตั้งแต่ไตรมาส 3/2559 เนื่องจากเศรษฐกิจสิงคโปร์ได้รับผลกระทบจากการแพร่ระบาดของไวรัสโควิด-19
ตลาดอสังหาริมทรัพย์ของสิงคโปร์ได้รับผลกระทบอย่างหนักจากมาตรการควบคุมการแพร่ระบาดของไวรัสโควิด-19 ซึ่งรวมถึงการห้ามประชาชนรวมตัวกันเกิน 10 คน และการเว้นระยะห่างทางสังคม โดยมาตรการดังกล่าวส่งผลให้ยอดขายบ้านใหม่ปรับตัวลดลง และยังทำให้บรรดานายหน้าค้าอสังหาริมทรัพย์ต้องลดจำนวนหน้าร้านในอาคารต่างๆ
สำหรับมาตรการล่าสุดนั้น รัฐบาลสิงคโปร์มีคำสั่งว่า บริษัทเอกชนในสิงคโปร์จะต้องออกมาตรการให้พนักงานทำงานจากที่บ้าน เพื่อช่วยควบคุมการแพร่ระบาดของไวรัสโควิด-19 พร้อมกับเตือนว่า บริษัทที่ไม่ยอมทำตามคำสั่งจะต้องถูกลงโทษ เช่น ถูกสั่งห้ามดำเนินธุรกิจ และปรับนายจ้างที่ไม่ดำเนินการตามคำสั่ง
ทั้งนี้ ณ วันอังคารที่ 31 มี.ค. สิงคโปร์พบผู้ติดเชื้อโควิด-19 รายใหม่ 47 ราย ส่งผลให้ยอดรวมผู้ติดเชื้ออยู่ที่ 926 ราย ส่วนยอดผู้เสียชีวิตจนถึงขณะนี้อยู่ที่ 3 ราย